Electric Wizard

Βιογραφία

Το συγκρότημα δημιουργήθηκε το 1992 με την ονομασία Thy Grief Eternal και ηχογράφησε το ντέμο "On Blackened Wings". Την επόμενη χρονιά μετονομάστηκαν σε Eternal, ηχογραφώντας δύο ακόμη ντέμο. Ο τραγουδιστής και κιθαρίστας Τζας Όμπορν σχημάτισε τους Electric Wizard, μαζί με τον μπασίστα Τιμ Μπάγκσοου και το ντράμερ Μαρκ Γκρίνινγκ.
Το 1994, υπέγραψαν στην δισκογραφική εταιρεία "Rise Above" και ξεκίνησαν τις ηχογραφήσεις του ομώνυμου άλμπουμ τους. Ο δίσκος κυκλοφόρησε τον Ιανουάριο του 1995, παρουσιάζοντας έντονες επιρροές από την μουσική των Black Sabbath. Την ίδια χρονιά, το κομμάτι "Demon Lung" συμπεριλήφθηκε σε 7" split-σινγκλ μαζί με τους Our Haunted Kingdom, οι οποίοι εξελίχθηκαν στους Orange Goblin. Η πρώτη κυκλοφορία των Electric Wizard στην Βόρεια Αμερική, ήλθε με το ΕΡ "Chrono.Naut", μέσω της εταιρείας "Man's Ruin".
Τον Ιούλιο του 1996, ηχογραφήθηκε το άλμπουμ "Come My Fanatics..." στα "Red Dog Studios" και κυκλοφόρησε στις αρχές του 1997, με το επιπλέον κομμάτι "Return To The Sun Of Nothingness" στην ιαπωνική του έκδοση. Ακολούθησε το ΕΡ "Supercoven", το οποίο κυκλοφόρησε σε περιορισμένη έκδοση, μόνο μέσω ταχυδρομικής παραγγελίας. Οι πρώτοι δύο δίσκοι του συγκροτήματος κυκλοφόρησαν στην συλλογή "Come My Fanatics.../Electric Wizard" το 1999, ενώ ο δίσκος "Dopethrone" του 2000 έλαβε διθυραμβικές κριτικές, θεωρούμενος ως ένα από τα σπουδαιότερα άλμπουμ του είδους, το οποίο συμπεριελάμβανε το δεκαπεντάλεπτο "Weird Tales".
Η ηχογράφηση του τέταρτου τους δίσκου, καθυστέρησε όταν ο Γκρίνινγκ έπεσε από ένα ποδήλατο, χτυπώντας το χέρι του, ενώ αργότερα ο Όμπορν έπαθε δηλητηρίαση από αλκοόλ και αναγκάστηκε να εισαχθεί σε νοσοκομείο. Ο δίσκος με τίτλο "Let Us Prey" κυκλοφόρησε στις 25 Μαρτίου 2002 και το συγκρότημα ανακοίνωσε ότι η συναυλία στο "Khyber Pass" της Φιλαδέλφεια θα ήταν η τελευταία του. Παρ' όλα αυτά, οι Electric Wizard συνέχισαν περιοδεύοντας μαζί με τους Cathedral το Νοέμβριο του 2002 στην Μεγάλη Βρετανία.
Το 2003, ο ντράμερ Τζάστιν Γκριβς αντικατέστησε τον Γκρίνινγκ, ενώ το μπάσο ανέλαβε ο Ρομπ Αλ-Ίσα και έγινε μέλος του συγκροτήματος η κιθαρίστρια Λιζ Μπάκινχαμ, πλαισιώνοντας τον Όμπορν, ο οποίος είχε μετακομίσει στις Ηνωμένες Πολιτείες. Η νέα σύνθεση κυκλοφόρησε το άλμπουμ "We Live" και περιόδευσε στην Αυστραλία μαζί με τους Pod People τον Οκτώβριο και το Νοέμβριο του 2005, ενώ η "Rise Above" εξέδωσε τα τραγούδια του ντέμο "On Blackened Wings" σε περιορισμένο αριθμό αντιτύπων, το 2005.
Νέος ντράμερ του σχήματος έγινε ο Σον Ράτερ το 2006 και έναν χρόνο αργότερα κυκλοφόρησαν τον δίσκο "Witchcult Today", ηχογραφημένο με μηχανήματα της δεκαετίας του '70, με σκοπό να παρουσιάσουν έναν vintage ήχο. Το 2008, ο ελληνικής καταγωγής Τάσος Δανάζογλου αντικατέστησε τον Ρομπ Αλ-Ίσα και η νέα σύνθεση κυκλοφόρησε το "Black Masses" το 2010.
Στις 31 Μαρτίου 2012, το συγκρότημα έπαιξε στο "HMV Forum" του Λονδίνου με τους Όμπορν και Μπάκινχαμ να πλαισιώνονται από τον μπασίστα Γκλεν Τσάρμαν και το ντράμερ Σάιμον Πουλ, ενώ στην συγκεκριμένη συναυλία έγινε διαθέσιμο το ΕΡ "Legalise Drugs and Murder". Δύο μήνες αργότερα, οι Electric Wizard έπαιξαν για πρώτη φορά μετά από δέκα χρόνια στην Βόρεια Αμερική, ως πρώτο όνομα του φεστιβάλ "Maryland Deathfest".
Ο Μαρκ Γκρίνινγκ επέστρεψε στο συγκρότημα, ενώ ο Όμπορν ανακοίνωσε την ηχογράφηση ενός νέου δίσκου. Οι Electric Wizard υπέγραψαν στην "Spinefarm Records", αφήνοντας την "Rise Above" μετά από είκοσι χρόνια συνεργασίας και κυκλοφόρησαν το άλμπουμ "Time to Die" στις 29 Σεπτεμβρίου 2014, ανεβαίνοντας στο # 64 του Billboard στις Ηνωμένες Πολιτείες και το Top-20 στην Φινλανδία. Μετά την ηχογράφηση του δίσκου, επέστρεψε στο σχήμα ο ντράμερ Σάιμον Πουλ, ενώ το μπάσο ανέλαβε ο Κλέιτον Μπούρτζες.
Τον Μάιο του 2016, έγινε γνωστό ότι το συγκρότημα θα επιστρέψει στην δισκογραφία μέχρι το τέλος του έτους. Παρ' όλα αυτά, η νέα τους κυκλοφορία καθυστέρησε ως τα τέλη του 2017, όταν κυκλοφόρησαν το άλμπουμ "Wizard Bloody Wizard" μέσω της Spinefarm Records.